
ET  PAR  ORD  OM  DEN  INOPERABLE  UTERIN- 

KRÆFT 1). 

Af  Dr.  med.  Carl  Otto. 

Mine  Herrer! 

Naar  jeg  i  Aften  har  taget  mig  den  Frihed  at  bede 
om  Ordet,  saa  er  det  ikke  fordi  jeg  har  noget  særligt 
Nyt  at  meddele  Dem,  men  det  er  tværtimod  i  Følelsen 
af,  at  der  altid  er  et  eller  andet  Gammelt,  som  kan  have 
godt  af  at  blive  pudset  op,  at  jeg  har  ønsket  at  frem¬ 
komme  med  et  Par  Ord  om  den  saakaldte  inoperable 
Uterinkræft. 

Hele  Cancerspørgsmaalet  hører  jo  forøvrig  til  den 
Slags  gamle  Sager,  som  i  høj  Grad  trænger  til  at  stilles 
frem  i  Dagens  Lys  og  ordentlig  luftes  ud.  Det  har  været 
der  før,  mange  Gange  før,  men  man  er  altid  endt  med 
at  løbe  Panden  bus  mod  dets  store  Gaader,  Pato¬ 
genesen  og  Terapien,  og  saa  har  man  stillet  det  hen 
igen  for  at  blive  støvet  til.  Efter  alle  Solemærker  at 
dømme  er  der  dog  nu  adskilligt  flere  Betingelser  til  Stede 
for  at  kunne  naa  videre  frem,  hvis  vi  Læger,  hvem 
Spørgsmaalets  Løsning  dog  retmæssig  paahviler,  ikke 
tøver  med  at  tage  det  op.  Opgiver  vi  derimod  Ævred, 


b  Foredrag  holdt  i  Vesterbro-Frederiksberg  Lægeforening  Mandagen 
den  6te  Marts  1905. 

vil  det  jo  sige  det  samme  som,  at  vi  stadig  med  Sindsro 
henviser  en  stor  Mængde  Mennesker  til  deres  fortvivlede 
Skæbne.  Alle  disse  ulykkelige  inoperable,  hvis  Angst 
vi  ofte  kun  møder  med  Skuldertræk  eller  medlidende  Ord. 

Hvis  nu  Canceren  var  en  Undtagelsessygdom,  en 
Sjældenhed,  som  vi  ikke  behøvede  at  regne  med  i  det 
daglige  Liv,  saa  havde  vi  dog  altid  deri  en  Slags  Und¬ 
skyldning  for  vor  ophøjede  Ro.  Men  det  er  jo  saare 
langt  fra  at  være  Tilfældet.  Stadslægens  Beretninger  viser 
saaledes,  at  der  hvert  Aar  her  i  København  dør  mindst  lige 
saa  mange  Mennesker  af  Kræft  som  af  Lungetuberkulose, 
enkelte  Aar  endog  adskilligt  flere.  Men  med  Tuberkulosen 
er  det  en  anden  Sag.  Den  Sygdom  kender  vi  til  Punkt 
og  Prikke,  saa  vi  kan  lægge  Spørgsmaalet  aabenlyst  frem 
og  rejse  en  Folkebevægelse  derpaa.  Kunde  vi  det  samme 
med  Kræften,  var  Løsningen  let,  men  her  mangler  der 
endnu  et  godt  Stykke  Vej.  Skønt  helt  umuligt  vilde  det 
vel  ikke  være.  I  hvert  Fald  begynder  nu  den  Bølgedal 
at  højne  sig,  som  vi  saa  længe  har  befundet  os  i,  og  i 
Udlandet  er  der  allerede  fuldt  op  af  Liv  og  Bevægelse 
overalt. 

Saaledes  ved  De  maaske,  at  der  de  senere  Aar  i 
London,  Berlin  og  Frankfurt  ^/m  er  oprettet  Kræft¬ 
laboratorier.  At  der  om  kort  Tid  i  Berlin  skal  aabnes  et 
Plejehjem  for  Kræftpatienter  med  tilhørende  Kræft-Ambu¬ 
latorium  i  Lighed  med,  hvad  der  allerede  længe  har  eks¬ 
isteret  i  London.  At  der  er  stiftet  Kræftkomitéer,  der  leder 
og  støtter  Arbejdet  med  Penge,  og  som  samler  og  bearbejder 
det  store  Materiale.  At  der  aarlig  udgives  Beretninger  om 
denne  alsidige  Forsknings  Resultater.  Og  at  der  endelig 
udsendes  manende  Smaaskrifter  til  Lægerne  og  vejledende 
Formaninger  til  Publikum  om  Farerne  ved  Underlivskræften. 

Her  hjemme  er  vi  derimod  endnu  i  Dalen,  men  der 
begynder,  som  sagt,  at  komme  Bevægelse,  og  Arbejdet 
vil  sikkert  faa  Fart,  nu  da  gynækologisk  Selskab  og  den 
alm.  danske  Lægeforening  tager  Sagen  i  sin  Haand,  og 

Hr.  Prof.  HowHtz  endog  agter  at  støtte  den  med  sin 
store  Erfaring  og  Energi. 

Men  skal  der  gøres  en  Begyndelse,  da  er  det  rime¬ 
ligt  at  begynde  med  Uterinkræften.  De  maa  nemlig  vel 
huske,  at  en  Fjerdedel  af  alle  Karcinomerne  og  en  Tredje¬ 
del  af  Karcinomerne  hos  Kvinderne  er  lokaliserede  til 
Uterus.  Det  er  altsaa  en  overordentlig  almindelig  Form, 
men  det  er  desuden  en  af  de  Former,  der  er  bedst  til¬ 
gængelige  for  en  nøjagtig  Undersøgelse  og  derigennem 
for  en  tidlig  Diagnose  og  rationel  Terapi. 

Alligevel  kommer  Kvinderne  ofte,  altfor  ofte  til  Be¬ 
handling  paa  et  Tidspunkt,'  hvor  Kræften  allerede  er  vidt 
forgrenet  udenfor  Uteri  Grænser.  Men  selv  i  disse  Til¬ 
fælde  er  Haabet  ingenlunde  altid  ude.  Den  palliative  Be¬ 
handling  af  Uterinkræften  er  tvertimod  ofte  saa  over¬ 
ordentlig  taknemlig,  at  jeg  gærne  vil  have  Lov  til  at 
illustrere  dette  for  Dem  med  et  Eksempel.  Og  jeg  vil 
tillade  mig  at  oplæse  det  meste  af  Patientens  Journal, 
fordi  den  i  Øjeblikket  er  en  sjælden  smuk  Type  paa  en 
Cancer-Journal,  og  som  saadan  kaster  Lys  ind  over  flere 
af  de  mørke  Punkter,  der  netop  trænger  til  at  drages  frem. 

Det  er  en  47aarig  Enke,  der  altid  tidligere  har  været  rask,  som 
aldrig  har  født,  men  derimod  aborteret  1  Gang  for  7  Aar  siden. 
Menstruationen,  som  tidligere  har  været  regelmæssig,  men  sparsom,  af 
kun  2  Dages  Varighed,  begyndte  for  3  Aar  siden  at  indfinde  sig 
med  kun  2 — 2^/2  Uges  Mellemrum.  Den  blev  altsaa  lidt  hyppigere  og 
noget  uregelmæssig,  men  ikke  stærkere.  Der  var  intet  Udflod.  For 
2  Aar  siden  fik  Pt.  pludselig  paa  en  Spadseretur  i  Frederiksberg 
Have  en  meget  stærk  Blød  ning  med  Afgang  af  store  Koagler.  Blød¬ 
ningen  varede  kun  Time,  men  gentog  sig  med  samme  Styrke 
2  Dage  senere.  Hun  gik  da  til  en  Læge,  der,  uden  at  undersøge 
hende,  ordinerede  hende  en  sur  Mikstur.  Nu  begyndte  der  at  komme 
ret  rigeligt,  vandigt,  kødvandslignende  Udflod.  For  P/2  Aar  siden 
blev  hun  saa,  efter  en  ny  stærk  Blødning,  indlagt  paa  Frederiks 
Hospital,  Ved  Undersøgelsen  her  fandtes  Toppen  af  Vagina  opfyldt 
af  en  stor  ulcereret  Blomkaalssvulst.  Mikroskopien,  der  ikke  er  nærmere 
beskrevet,  lyder  paa  Carcinom.  I  Journalen  omtales  intet  om  Ny¬ 
dannelsens  Udbredning.  Der  gøres  Excocleation  med  skarp  Ske  og 
Kauterisation  med  Paquelin’s  Brænder.  Pt.  blev  udskrevet  efter  nogle 
Ugers  Forløb  uden  at  ane,  hvad  hun  fejlede,  og  uden  Ordination  eller 
Raad  for  Fremtiden.  Smaablødninger  og  Udflod  tog  snart  fat  igen,  og 
Udflodet  blev  nu  mere  og  mere  purulent.  Hun  magrede  af  og  blev 
træt  og  slap.  Hendes  Læge,  som  hun  jævnlig  besøgte,  under- 

søgte  stadig  ikke,  men  trøstede  hende  med,  at  hun  nok  snart  vilde 
blive  rask  —  for  Udflod  og  lidt  Blødning  lider  alle  Kvinder  periodevis 
af.  Efter  en  stærk  Blødning  for  10  Maaneder  siden  bestemte 
hun  sig  da  til  at  gaa  til  Homøopaten,  som  nu  behandlede  hende  et 
Par  Maaneder  med  forskellige  Medikamenler,  men  uden  at  under¬ 
søge.  Paa  Opfordring  dertil  fra  hendes  Side  skal  han  have  svaret, 
at  det  kan  man  altid  gøre,  hvis  Medicinen  ikke  hjælper.  Hun  hen¬ 
vendte  sig  da  sluttelig  til  en  ny  Læge,  der  straks  undersøgte  og  til- 
raadede  Hospitalsindlæggelse.  Da  hun  nægtede  dette,  erklærede  han  sig 
ude  af  Stand  til  at  behandle  hende.  Hun  gik  da  i  4^Maaneder' for 
Lud  og  koldt  Vand  med  stadige  Smaablødninger  og  purulent  Udflod, 
men  ingen  Smerter,  indtil  hun  for  Aar  siden  kom  til  mig. 
Ved  Undersøgelsen  fandtes  i  Toppen  af  Vagina  en  kraterformet, 
ulcereret.  kankrøs  Nydannelse,  der  gik  et  Stykke  ned  paa  bageste 
Vaginalvæg.  Corpus  anteflekteret  af  normal  Størrelse.  Uterus  fuld¬ 
stændig  fikseret  af  en  højresidig,  parametran,  fast,  lidt  ujævn  Infiltra¬ 
tion,  der  naaede  helt  ud  til  Bækkenvæggen.  Venstre  Parametrium  var 
derimod  kun  i  ringe  Grad  infiltreret.  Hun  var  mager,  saa  ussel,  kakek- 
tisk  ud  og  var  dybt  deprimeret. 

Paa  Klinik  en  gjordes  under  Æternarkose  en  grundig  Ex- 
cocleation.  Den  kankrøse  Degeneration  strakte  sig  helt  op  i  Fundus 
uteri.  Alt  det  skøre  Væv  fjærnedes  og  dermed  hele  Portio  og  det  aller 
meste  af  Collum  supravaginale.  Kauterisation  med  Paquelin’s  Ther- 
mokauter. 

Hun  var  dygtig  medtaget  de  første  Dage  og  havde  nogen  Feber. 
Urinen  uden  Albumen. 

8  Dage  senere  tamponeredes  den  meget  store  Hulhed  fast  ud 
med  Gaze,  der  var  gennemvædet  med  20®/o  sol.  chlor.  zincici.  Tam¬ 
ponaden  fjærnedes  atter  næste  Dag.  Borsyrepudring.  Udskylninger. 

14  Dage  senere  fjærnedes  in  toto  en  løst  siddende,  hvid,  ne¬ 
krotisk  Vævsmasse  af  ca.  Ctm.s  Tykkelse  og  af  Form  som  en 
Hætte;  en  fuldstændig  Afstøbning  af  hele  Uterinkaviteten,  der  nu, 
saa  vidt  man  kunde  overse,  viste  sig  glat  og  ren. 

Hun  var  paa  det  Tidspunkt  udskrevet,  gik  oppe,  var  begyndt  at 
passe  sit  Arbejde,  befandt  sig  vel,  led  hverken  af  Blødning  eller  Ud¬ 
flod  og  havde  ingen  Smerter. 

Hun  har  lige  siden  da  mindst  en  Gang  om  Ugen  faaet  Uterin¬ 
kaviteten  godt  udskyllet  og  aftørret.  Rigeligt  Borsyrepulver  føres  op 
og  Gaze  indlægges,  hvilket  hun  selv  fjærner  næste  Dag.  Hver  4.  Uge 
tamponeres  Hulheden  med  Gaze  +  10  ®/o  Chlorzinkopl. 

Under  denne  Behandling  er  Pt.  stadig  taget  jævnt  paa  i  Vægt. 
Hun  ser  flink  ud  og  er  fuldt  ud  arbejdsdygtig.  Af  og  til  kan  der  vise  sig 
lidt  Blod  og  lidt  Udflod,  men  det  er  med  flere  Dages  Mellemrum. 

I  loppen  af  Vagina  ses  nu  en  Aabning,  2^/3  Ctm.  i  Diameter, 
med  cicatriserede  Rande,  og  gennem  denne  præsenterer  nederste  Del 
af  Hulheden  sig  med  Vægge,  der,  saa  vidt  man  kan  se,  er  ganske 

glatte  og  slimhindebedækte.  Kaviteten  er  rummelig,  ca.  6  Ctm.  dyb. 
Infiltrationen  i  højre  Parametrium  holder  sig  omtrent  uforandret;  venstre 
Parametrium  er  ikke  tydeligt  infiltreret. 

For  14  Dage  siden  kunde  jeg  med  skarp  Ske,  under  ringe 
Blødning,  kun  fjærne  sparsomt,  tilsyneladende  kankrøst  Væv. 

Mikroskopien  af  dette  viste  (Prosektor  Scheel):  Enkelte 
Stykker  Corpusslimhinde,  der  intet  abnormt  frembyder,  fraset  at  Kirt¬ 
lerne  ligger  ret  spredte,  desuden  Flager  af  Overfladeepitheb  som  tildels 
er  ordnet  om  Papiller.  Dette  Væv  er  karcinoraatøst  infiltreret.  Karci- 
nomet  er  et  alveolært  Carcinoma  simplex,  og  i  enkelte  af  Alveolerne 
er  der  nogen  Antydning  af  Forhorning  af  Cellerne.  Der  findes  ogsaa 
Væv  med  karcinomatøs  Proliferation  og  uden  Epithelbeklædning . 


Det  synes  da,  som  om  Hulheden  for  største  Delen 
er  som  en  ren  Saarflade,  der  er  stærkt  i  Færd  med  at 
dækkes  af  Pladeepithel,  som  fra  Vagina  skyder  sig  op 
efter  mod  Fundus.  Altsaa  en  fremadskridende  Epider- 
moidalisering  af  Uterinkaviteten.  Skulde  det  nu 
under  fortsat  Behandling  virkelig  lykkes  at  fuldende  denne 
Udheling,  vilde  overordentlig  meget  være  vundet,  selv  om 
den  kankrøse  Proliferation  vedbliver  at  brede  sig  i  Bækken¬ 
bindevævet. 

Men  jeg  skal  ikke  opholde  Dem  yderligere  med 
dette  enkelte  ejendommelige  Forhold.  Lad  os  derimod 
hellere  i  al  Almindelighed  betragte,  hvad  der  ellers  særlig 
falder  i  Øjnene  ved  Gennemlæsningen  af  denne  Journal. 
Det  forekommer  mig  navnlig  at  være  4  forskellige  Ting. 

For  det  første  Kv  indernes  paafaldende  Uviden¬ 
hed  og  Ligegyldighed  overfor  mindre  Uregel¬ 
mæssigheder  indenfor  Genitalsfæren.  Min  Patient 
gik  saaledes  et  helt  Aar  med  meget  hyppig  og  uregel¬ 
mæssig  Menstruation,  uden  at  det  berørte  hendes  Sinds¬ 
ligevægt.  Og  hun  er  blot  et  Eksempel  blandt  de  mange. 
Adskillige  Kvinder  frembyder  endog  ganske  anderledes 
svære  Symptomer  og  gaar  dog  rolig  og  „ser  Tiden  an“ 
gennem  Maaneder  og  halve  Aar.  Men  her  kan  det  dog 
i  det  mindste,  om  end  vanskeligt,  undskyldes.  Aldeles 
ubegribeligt  bliver  det  derimod,  naar  flere  Læger  viser 
samme  Tilbøjelighed  til  at  se  Tingene  an.  Og 
det  gør  de  bevisligt  i  ikke  saa  faa  Tilfælde. 

I  Tyskland  har  saaledes  Mommsen  og  Winter 
hver  for  sig  undersøgt  Forholdene  med  dette  Punkt  for 
Øje.  Og  begge  kommer  til  samme  Resultat.  I  nogle  og 
tredive  Procent  er  Patienterne  ikke  blevet  undersøgte  af 
den  Læge,  de  henvendte  sig  til.  Enkelte  søgte  endog  til 
3 — 4  forskellige  Læger  —  overalt  med  samme  Resultat. 
Og  vi  skal  ikke  prøve  paa  at  trøste  os  med,  at  For¬ 
holdene  her  hjemme  er  bedre.  Tværtimod.  I  min  Dispu¬ 
tats  har  jeg  saaledes  i  sin  Tid  oplyst,  at  af  ca.  650  Pa¬ 
tienter  med  Uterinkræft,  som  siden  1882 — 86  har  været 
indlagte  paa  Kommunehospitalet  og  Frederiks  Hospital, 
blev  kun  de  10  pCt.  opererede  radikalt,  og  det  endskønt 
Operabilitetsgrænserne  ofte  er  dragne  overordentligt  vide. 
Til  Sammenligning  skal  blot  anføres,  at  i  1896  var  ved 
Universitetskliniken  i  Berlin  Operabilitetsprocenten  oppe 
paa  46,  og  den  er  yderligere  steget  meget  betydeligt  i  de 
sidste  Aar. 

Jeg  skal  nu  villig  indrømme,  at  Kvinderne  selv  i 
det  overvejende  Antal  Tilfælde  bærer  Skylden  for  dette 
daarlige  Resultat,  men  dog  langt  fra  altid.  Og  det  maa 
derfor  staa  alle  os  Læger  klart,  at  enhver  Kvinde, 
ligegyldig  i  hvilken  Alder  hun  er,  der  kommer 
til  os  og  klager  over  Udflod  eller  Blødning, 
bør  uopholdelig  undersøges  nøjagtigt. 

Dette  er  saa  meget  mere  nødvendigt,  som  det  viser 
sig,  at  selv  om  Uterinkræften  kommer  til  Behandling  i 
det  første  halve  Aar,  saa  er  dog  Nydannelsen  i  mindst 
20  pCt.,  og  det  er  lavt  regnet,  propageret  uden  for 
Uteri  Grænser. 

For  det  tredje  .er  min  Patient  et  Vidnesbyrd  om^,  at 
Hospitalsafdelingernes  Interesse  for  Cancer  uteri 
ingenlunde  altid  staar  paa  Højde  med  Sygdom¬ 
mens  Alvor.  I  Journalen  findes  der  saaledes  ikke  et 
Ord  om  Nydannelsens  Udbredning.  Mikroskopien  lyder 
ganske  kort  paa  Carcinom,  men  nævner  ikke,  om  det 
er  Kirtelkarcinom  eller  et  Epitheliom,  hvad  der  dog  be¬ 
visligt  har  den  største  Betydning  for  Tilfældets  Prognose. 
Vi  maa  vel  formode,  at  Patienten  allerede  den  Gang  var 

inoperabel,  men  man  faar  ikke  Indtrykket  af,  at  Spørgs- 
maalet  har  været  under  Ventilation.  Og  endelig  udskrives 
hun  uden  mindste  Hentydning  til,  hvor  syg  hun  er,  og 
hvor  meget  hun  trænger  til  fortsat,  rationel  Behandling. 

Hvad  skal  saa  den  Stakkel  gøre?  Hun  gaar  til  sin 
tidligere  Læge,  der  lover  hende  snarlig  Helbredelse  og 
giver  hende  ny  Medicin,  skønt  det  netop  nu  var  Tiden 
for  ham  til  at  gribe  ind.  Hun  gaar  til  en  anden  Læge, 
der  gør  det  samme.  Hun  gaar  til  en  tredje  Læge,  der 
endelig  undersøger  hende  og  raader  hende  til  snarest 
muligt  at  komme  paa  Hospitalet.  Og  andet  var  der  vel 
heller  ikke  at  gøre,  thi  paa  det  Tidspunkt  trængte  Pa¬ 
tienten  naturligvis  atter  til  en  grundig  Udskrabning  og 
Kauterisation,  som  vanskelig  kan  udføres  ambulatorisk. 
Men  Ulykken  er,  at  Hospitalerne  ikke  egner  sig  rigtigt 
for  den  Slags  Patienter.  Der  er  ikke  Plads  til  dem,  og 
der  er  ikke  Tid  til  at  ofre  dem  den  Opmærksomhed, 
som  de  kræver.  Man  skraber  ud  og  brænder,  og  saa 
lader  man  dem  snart  efter  løbe.  Eller  man  overflytter 
dem  —  til  St.  Johannes  Stiftelsen. 

Dette  kan  naturligvis  være  meget  godt  i  de  ganske  for¬ 
tvivlede  Tilfælde,  men  for  alle  de  andre  er  det  et  uretfærdigt 
Forvisningssted.  Jeg  vil  ikke  hermed  sige  noget  som 
helst  dadlende  om  Johannes  Stiftelsen.  Tværtimod.  Men 
noget  Cancerhospital  er  det  ikke,  det  skal  det  slet  ikke 
være,  og  det  kan  det  ikke  være.  Dér  ligger  disse  stakkels 
Patienter  i  halve  Aar  og  har  intet  andet  at  vente  sig  af 
Livet,  end  at  det  skal  gøre  dem  til  et  godt  Sektions¬ 
materiale. 

Den  samme  Skæbne  kunde  ogsaa  have  ramt  min 
Patient,  og  saa  vilde  hun  rimeligvis  nu  være  død.  Nu  er 
hun  i  Stedet  for  fuldt  arbejdsdygtig  og  føler  sig  lykkelig, 
og  det  vil  hun  forhaabentligt  vedblive  med  at  gøre  gennem 
adskillige  .Aar.  For  det  er  det  fjerde,  vi  lærer  af  denne 
Journal,  at  den  inoperable  Uterinkræft  kun  kan 
behandles  rationelt  ved  at  behandles  ambulant. 
Det  er  nemlig  en  overordentlig  vigtig  Side  af  Behand- 

lingen,  at  Patienterne  faar  Lejlighed  til  at  glemme  deres 
uhelbredelige  Sygdom  ved  at  færdes  ude  omkring  i  det 
daglige  Liv  og  ved,  saa  snart  som  muligt,  at  genoptage 
deres  sædvanlige  Beskæftigelse.  Naar  de  da  samtidig  er 
under  stadigt  Tilsyn,  hver  Ugedag  faar  Uterinkaviteten 
udskyllet,  tørret  og  til  Tider  ætset,  vil  det  sikkert  ofte 
lykkes  at  faa  den  lokale  Destruktionsproces  saa  nogen¬ 
lunde  stanset.  Men  dermed  ophører  ogsaa  Udflod  og' 
Blødning.  Patienterne  undgaar  et  stort  Tab  af  Kræfter, 
føler  sig  vel  tilpas,  faar  god  Appetit,  tager  til  i  Vægt  og 
kan  sikkert  leve  tilfredse  i  adskillige  Aar.  Thi  det  er 
Uterinkræftens  lyse  Side,  at  den  sjeldent  og 
først  meget  sent  giver  Anledning  til  Organ¬ 
metastaser. 

Jeg  ved  naturligvis  meget  godt,  at  Cancerens  Ma- 
lignitet  ofte  er  aldeles  uberegnelig,  og  at  der  findes  flere 
Tilfælde,  hvor  enhver  nok  saa  rationel  Behandling  viser 
sig  frugtesløs.  Men  det  er  ikke  dem,  der  her  er  Tale 
om.  De  er  foreløbig  dømte,  og  de  vil  dø  en  hurtig  Død. 
Det  er  derimod  alle  de  mange  andre.  Og  her  har  Pallia¬ 
tivbehandlingen  ganske  fortrinlige  Resultater  at  opvise. 

Men  det  er  et  overmaade  uheldigt  Udtryk,  dette  — 
de  inoperable  Tilfælde.  Det  opfordrer  kun  til  at  op¬ 
give  alt.  Disse  Patienter  skal  jo  netop  opereres,  selv  om 
de  ikke  egner  sig  til  nogen  Radikaloperation.  Høj  Am¬ 
putation,  Excocleation  og  Kauterisation  maa  da  ogsaa 
kaldes  operative  Indgreb,  som  ikke  blot  er  indicerede, 
naar  Kvinderne  er  i  Færd  med  at  bløde  sig  vSjælen  ud 
af  Livet.  Men  den  Opfattelse  synes  en  stor  Mængde 
Læger  endnu  at  have,  skønt  Prof.  Howitz  gentagne 
Gange  har  oplyst  om  det  modsatte.  Der  er  endog  de 
Amerikanere,  som  Walker  og  Byrne,  der  paastaar,  at 
de  efter  denne  palliative  Behandling  har  set  Radikal¬ 
helbredelse,  idet  Patienterne  har  været  recidivfri , i  15 — 20 
Aar.  Men  om  det  her  har  drejet  sig  om  virkelig  Cancer, 
skal  jeg  naturligvis  lade  staa  hen. 

Vanskeligheden  ved  Sagen  er  saaledes  aldeles  ikke, 
hvilken  Behandling  disse  Patienter  bør  underkastes,  men 

derimod,  hvorledes  alle  Læger  skal  bringes  til  at  forstaa, 
at  de  overhovedet  skal  behandles,  og  dernæst,  hvor  og 
hvem,  der  vil  gøre  det. 

Saa  vidt  jeg  ved  henviser  Poliklinikerne  nemlig  som 
Regel  Patienterne  til  Hospitalet  til  Udskrabning  og  Bræn¬ 
ding  uden  forud  at  have  sikret  sig  et  saadant  Greb  i 
dem,  at  de  straks  efter  Udskrivningen  vender  tilbage  til 
Kliniken.  Heraf  bliver  da  Følgen,  at  Kvinderne,  efter  at 
være  kommen  hjem,  atter  gaar  og  ser  Tiden  an,  denne 
kostbare  Tid,  der  forkorter  hver  Dag  med  en  Maaned, 
hvis  de  ikke  straks  kommer  under  rationel  Behandling. 
Naar  saa  Blødningerne  igen  for  Alvor  tager  fat,  melder 
de  sig  paany  til  Klinikerne,  der  atter  maa  indlægge  dem 
paa  Hospitalet.  Og  saaledes  fremdeles  —  indtil  St.  Jo¬ 
hannes  Stiftelsen  sluger  dem. 

Hospitalerne  synes  nemlig  ikke  tilbøjelige  til  at  ville 
paatage  sig  denne,  ambulatoriske  Behandling,  og  efter 
min  Erfaring  tror  jeg  heller  ikke,  det  let  vil  kunne  gen¬ 
nemføres  der.  Jeg  har  saaledes  gentagne  Gange  som 
Reservekirurg  forsøgt  derpaa,  men  uden  synderligt  Held. 
Og  forklarligt  nok.  Thi  der  maa  høre  en  uhyre  Over¬ 
vindelse  til,  for  at  en  Kvinde  fra  Gaden  skal  gaa  ind  paa 
en  Operationsstue  og  i  Overværelse  af  20 — 30  Mennesker 
lægge  sig  op  til  Behandling.  De  gør  det  nogle  Gange, 
men  kniber  ud,  saa  snart  de  føler  sig  nogenlunde  tilpas, 
og  undser  sig  da  for  at  møde  igen,  naar  det  atter  bliver 
snavs. 

Og  et  Ambulatorium  for  Cancer- Patienter,  i  Lighed 
med  det,  der  findes  i  London,  mangler  vi  desværre  endnu 
i  København. 

Der  er  da  i  Øjeblikket  intet  andet  at  gøre  for  de 
praktiserende  Læger,  end  saa  vidt  muligt  selv  at  tage 
sig  af  Sagen.  Indlæg  Patienterne,  naar  det  endelig  skal 
være,  paa  Hospitalet  til  Udskrabning  og  Brænding,  men 
tag  saa  godt  imod  dem,  naar  de  kommer  ud  igen,  og 
læg  ikke  haabløst  Hænderne  i  Skødet,  thi  nu  er  Øje¬ 
blikket  netop  inde  til  at  kunne  udrette  noget.  Men  alle 
de,  der  ikke  har  Tid  til  at  paatage  sig  dette  Arbejde, 


10 


eller  ikke  er  indrettede  derpaa,  maa  nødvendigvis  hen¬ 
vise  saadanne  Kvinder  til  et  af  de  Steder,  hvor  de 
har  Sikkerhed  for,  at  den  palliative  Behandling  vil  blive 
gennemført. 

Men  først  og  fremmest  gælder  det  naturligvis  om, 
at  faa  Canceren  saa  tidligt  til  Behandling,  at  der'  kan 
være  Haab  om  gennem  en  Radikaloperation  at  helbrede 
Patienten.  Lad  mig  derfor  slutte  denne  Meddelelse  med 
endnu  en  Gang  at  fremhæve  Betydningen  af,  at  vi  uop¬ 
holdeligt  undersøger  vore  Patienter,  saa  snart  de  frembyder 
de  mindste  Uregelmæssigheder  fra  Genitalsfærens  Side. 
Og  skulde  Kræften  allerede  paa  dette  Tidspunkt  være 
propageret  udenfor  Uteri  Grænser,  lad  os  da  frem  for 
alt  huske,  at  selv  om  det  første  Slag  viser  sig  at 
være  tabt,  er  der  alligevel  ofte  Tid  til  endnu  at 
vinde  et  nyt. 

København.  —  Fr.  Bagges  Kgl.  Hof-Bogtrykkeri.  ‘ 

